Pyn raakgesien | Netwerk24
Deur Desirée Rorke @Dezzierorke 18 November 2020 06:01
Jannie Muller, skoolhoof van die Hoërskool Brackenfell, FOTO: Desirée Rorke
Die Hoërskool Brackenfell het daadwerklike aksie geneem om enige vorm van rassisme of diskriminasie by dié skool uit te roei.
Onder meer is planne vir opleiding in sensitiwiteit- en diversiteit vir onderwysers en leerders reeds onderweg, en is hare-reëls vir meisies reeds verander.
Dit volg ná die herrie wat verlede week in Brackenfell losgebars het weens bewerings dat 'n private matriekgeselligheid leerders van kleur uitgesluit het.
In 'n skrywe aan ouers deur dr. Guillaume Smit, voorsitter van die skool se beheerliggaam, en die skoolhoof, Jannie Muller, het die skool en personeel onderneem hom hulle te verbind tot betrokkenheid by toekomstige gesprekke met beide leerders en ouers om 'n konstruktiewe pad vorentoe te verseker.
"Ons hoor die stemme van ons skoolgemeenskap en as 'n skool onderneem ons om beter te luister, beter te wees en beter te doen.
"Soos reeds verklaar, (deur die onderwysdepartement) kan die skool nie verantwoordelikheid aanvaar vir die private geselligheid wat sonder die skool se betrokkenheid gereël is nie.
"Tog, erken ons, tot ons bittere spyt, dat hierdie geleentheid vir ons leerders, veral leerders van kleur, pyn veroorsaak het."
Die skool stel die doelwit om skoollewe so aan te pas om 'n omgewing te skep waar alle kinders beter toegerus sal word om suksesvol te funksioneer in 'n veelrassige samelewing, volgens Smit.
Hy sê skool het alreeds in Julie kwelpunte begin oplos en verskeie maatreëls in plek gestel om diversiteit te fasiliteer.
"'n Diversiteitskomitee is aangestel, maar die funksionaliteit van die komitee is egter deur Covid-19 gekniehalter. Die eerste amptelike vergadering het nou plaasgevind," skryf hy.
Meisies se hare-reëls is aangepas nadat leerders en graadhoofde gekonsulteer is, en is op 4 November afgesluit. Verder sal sprekers die skool volgende jaar besoek om met leerders en personeel te praat oor die herkenning van rassediskriminasie.
"Merendeels word praktiese maatreëls in plek gestel om 'n veilige omgewing te skep vir leerders waar hulle gehoor sal word."